Document ID: 32011R0187
Publication Date: 2011-02-25

Title and Content:
UREDBA KOMISIJE (EU) št. 187/2011
z dne 25. februarja 2011
o spremembi Priloge I k Uredbi (ES) št. 669/2009 o izvajanju Uredbe (ES) št. 882/2004 Evropskega parlamenta in Sveta glede poostrenega uradnega nadzora pri uvozu nekatere krme in nekaterih živil neživalskega izvora
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 882/2004 Evropskega parlamenta in Sveta z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1), ter zlasti člena 15(5) Uredbe,
ob upoštevanju naslednjega:
(1)
Uredba Komisije (ES) št. 669/2009 (2) določa pravila glede poostrenega uradnega nadzora pri uvozu krme in živil neživalskega izvora iz Priloge I („seznam“) k Uredbi na vstopnih točkah na območja iz Priloge I k Uredbi (ES) št. 882/2004.
(2)
Člen 2 Uredbe (ES) št. 669/2009 določa, da se seznam pregleduje redno, najmanj štirikrat letno, pri čemer je treba upoštevati vsaj informacije iz navedenega člena.
(3)
Pojav in pomen incidentov v zvezi z živili, ki so sporočeni prek sistema hitrega obveščanja za krmo in živila (RASFF - Rapid Alert System for Food and Feed), rezultati pregledov Urada za prehrano in veterinarstvo v tretjih državah ter četrtletna poročila o pošiljkah krme in živil neživalskega izvora, ki jih Komisiji v skladu s členom 15 Uredbe (ES) št. 669/2009 predložijo države članice, kažejo na to, da je treba seznam spremeniti.
(4)
Seznam je treba zlasti spremeniti tako, da se črtajo vpisi za blago, za katero navedeni viri informacij kažejo na splošno zadovoljivo stopnjo skladnosti z ustreznimi varnostnimi zahtevami, ki jih določa zakonodaja Unije, in za katere višja raven uradnega nadzora zato ni več upravičena.
(5)
Poleg tega je treba na seznam dodati določene druge vrste blaga, za katero viri informacij kažejo na določeno stopnjo neskladnosti z ustreznimi varnostnimi zahtevami in je zanj zato treba uvesti višjo stopnjo uradnega nadzora.
(6)
Prav tako je treba seznam spremeniti tako, da se zmanjša pogostnost uradnih pregledov za blago, za katero navedeni viri informacij kažejo na splošno izboljšanje skladnosti z ustreznimi varnostnimi zahtevami, ki jih določa zakonodaja Unije, in za katere sedanja raven uradnega nadzora zato ni več upravičena.
(7)
Zato je treba v skladu z navedenim spremeniti vpise na seznamu za nekatere vrste uvoženega blaga iz Kitajske, Dominikanske republike, Indije in Južne Afrike.
(8)
Zaradi jasnosti zakonodaje Unije je treba dodati tudi manjše pojasnilo seznama v zvezi z vpisoma za papriko, uvoženo iz Dominikanske republike, in sladko papriko, uvoženo iz Turčije.
(9)
Spremembe seznama glede črtanja vpisov za blago in zmanjšanja pogostnosti pregledov se morajo začeti uporabljati čim prej, saj so bile zahteve glede varnosti izpolnjene. V skladu s tem je treba navedene spremembe začeti uporabljati od dneva začetka veljavnosti te uredbe.
(10)
Zaradi števila sprememb, ki jih je treba narediti v Prilogi I k Uredbi (ES) št. 669/2009, je Prilogo I primerno nadomestiti s Prilogo k tej uredbi.
(11)
Uredbo (ES) št. 669/2009 je zato treba ustrezno spremeniti.
(12)
Ukrepi iz te uredbe so v skladu z mnenjem Stalnega odbora za prehranjevalno verigo in zdravje živali -
SPREJELA NASLEDNJO UREDBO:
Člen 1
Priloga I k Uredbi (ES) št. 669/2009 se nadomesti z besedilom iz Priloge k tej uredbi.
Člen 2
Ta uredba začne veljati tretji dan po objavi v Uradnem listu Evropske unije.
Uporablja se od 1. aprila 2011.
Vendar se naslednje spremembe Priloge I k Uredbi (ES) št. 669/2009 uporabljajo od dneva začetka veljavnosti te uredbe:
(a)
črtajo se naslednji vpisi:
(i)
elementi v sledovih iz Kitajske;
(ii)
mango iz Dominikanske republike;
(iii)
naslednje vrste krme in živil iz Vietnama:
-
zemeljski oreški (arašidi), neoluščeni,
-
zemeljski oreški (arašidi), oluščeni,
-
arašidno maslo,
-
zemeljski oreški (arašidi), drugače pripravljeni ali konzervirani;
(b)
spremeni se pogostnost fizičnih in identifikacijskih pregledov za naslednja živila iz vseh tretjih držav:
(i)
čili (Capsicum annuum), zdrobljeni ali zmleti;
(ii)
izdelki s čilijem (curry);
(iii)
kurkuma (Curcuma longa);
(iv)
rdeče palmovo olje.
Ta uredba je v celoti zavezujoča in se neposredno uporablja v vseh državah članicah.
V Bruslju, 25. februarja 2011

Classification:
Level 1 Topics: 100157
100143
100149
100147
100156
Level 2 Topics: 100191
100171
100257
100192
100193
100215
100194
100250
Level 3 Topics: 2488
1277
3489
614
3156
2735
1268
11
All Topics: 1224
1442
2300
2735
2771
3191
4079
6268